**בטעם משה שאמר שהוא מצרי, ואי מותר ליהודי לומר שהוא גוי שלא יהרגוהו**

**דקדוק הדין עם משה**

בפרשת השבוע שמות ב,יט מבואר דאחר שמשה גלה ממצרים למדין, הציל את בנות יתרו מהרועים המציקים עד ששבו לביתם אמרו לאביהם **"איש מצרי הצילנו מיד הרועים"** וכו', ומבואר בחז"ל שנענש על זה שקראו לו כן, וכך איתא בדברים רבה ב,ח בשם רבי לוי: **אתה שלא הודית בארצך, אין אתה נקבר בארצך, כיצד בנות יתרו אומרות (שמות ב,יט) "איש מצרי הצילנו מיד הרועים" והוא שומע ושותק, לפיכך לא נקבר בארצו".** הדבר מחריד עד כמה מדקדק השם עם צדיקיו כחוט השערה שנענש בעונש כבד על שלא מיחה, אף קודם מתן תורה או ציוי כל שהוא – שהרי זה קודם שהשי"ת דיבר עמו, רק על דבר שהיה לו להתבונן שלא יראה כביזוי, ומכל מקום שוֹמה עלינו להתבונן בסברת משה רבינו מדוע הניח שיכנוהו 'איש מצרי', ולא ראה בזה פחיתות לערכו היהודי.

**לפי לבושו הכירו בו שהוא מצרי**

ובאמת מהמדרש נראה שבפני משה אמרו כן לאביהם, והדבר מפליא דהכתוב שלאחריו מוכיח שעדיין לא קראו למשה בעת הזאת, ודוחק לומר ששוב חזרו כן לאביהם אחר שבא משה[[1]](#footnote-1) ועלה קאי האי מדרש, ולהכי קשה מנין ידעו בנות יתרו שהוא מצרי?, וזה מצאנו לרבי יוסף 'בכור שור' שביאר על ענין לבישתו ועל הלשון הכירו אותו כי ממצרים הוא, ובשמות רבה א,לב מבואר שעל פי לבושו הכירו בו, ויתכן שעשה כן כי היה סבור שזהו חלק מהשתדלותו המחוייבת בל יתפסוהו המצריים ויושיבהו לפרעה, וכ"כ רבי יעקב בעל הטורים בפירושו הארוך שהיה מתנכר, על שהיה בורח. אלא דמצינו במפרשים שעל זה עצמו היה טענה שהיה לו לבטוח בהשי"ת לפי מדרגתו.

**נענש על זה שלא בטח בהשי"ת בלי השתדלות להחליף לבושו**

והוא בפירוש רבינו אפרים זצ"ל שכתב: פירשו המפרשים, שאדוננו משה בברחו מפני פרעה לבש לבוש מצרים שלא יכירוהו[[2]](#footnote-2) אם ירדפו אחריו, ולכן לא זכה לקבורה בארץ ישראל לפי ששנה מלבושו, **והיה לו לבטוח בשם יתברך שיצלהו, כאשר הצילו מחרב פרעה בהיותו בידו** עכ"ל (הובא גם בתוספות השלם בפרשה דף נו).

עוד מצינו בקמאי ששאלו אותו, שזה לשון תוספות השלם: "**שאלו מי הוא, והוא אמר מצרי אנכי,** וכפר במשפחתו לאמר עברי אנכי, לפיכך לא זכה ליקבר בארץ ישראל" והביאו כן מלשון המדרש הנזכר.

**שמע מבחוץ שאמרו עליו איש מצרי**

ובמדרש 'ויושע' על הפסוק עזי וזמרת [דף טז בנדפס נחדש] איתא "ואני שמעתי מבחוץ כי הן מעידות עלי שאני איש מצרי, ובשביל שלא נכנסתי ואמרתי איש עברי אני, לא אזכה ולא אכנס לארץ ישראל", משמע דבאמת אכן שמע כשבנות יתרו ספרו כן וצ"ב, גם אינו דרך ארץ לכאורה להכנס לבית אחר כדי לתקן טעות שאמרו עליו, ואולי הכונה שאחרי שנכנס היה צריך לתקן או על עצם זה שבא לידי זה שחשבוהו כן. מיהו לשון לפיכך לא אזכה וכו' תמוה מנין ידע כעת שיכנסו לארץ, ומנין ידע כבר עונשו, ושכל תפלותיו לא יועילו, ושמא רק חשש כן לעצמו, ולבסוף התקיים בו. או שאמר כן רק לבסוף אחר שלא התקבלה תפלתו, רק המדרש סידר כן כאלו מיד אחר המעשה אמרו.

**אפשר שסבר שעל עיר מולדתו קראו לו כן**

ובאמת יתכן דמשה לא מיחה כי סבר שקראו לו כן על שם עיר מולדתו במצרים, וכדמצינו שמבאר רבינו טוביה זצ"ל בספרו המכונה 'מדרש לקח טוב' "איש מצרי – לפי שהיה מולדתו ממצרים קראוהו איש מצרי", ואף על פי כן דקדקו עמו לפי מדרגתו דמשתמע שכופר במשפחתו.

**משה סבר לתלות החזקת הטובה למצרי שהרג, ולהשי"ת, ולא לו**

אולם נראה יותר לבאר טעם לשבח ע"פ מדרש רבי תנחומא (פרשת שמות סימן יא) שבכונת משה היה שלא להחזיק טובה לעצמו, וז"ל: **"וכי בדמות איש מצרי היה? אלא אלולי איש מצרי שהרג משה לא היה נכנס למדין, משל לאחד שנשכו ערוד והיה רץ לתת רגליו לתוך המים, ונכנס בנהר, וראה תינוק אחד שהיה שוקע במים ושלח ידו והעלה אותו, אמר לו התינוק אילולי אתה הייתי מת אמר לו 'לא אני הצלתיך אלא אותו הערוד שנשכני וברחתי ממנו הוא הצילך'. כך אמרו בנות יתרו למשה יישר כוחך שהצלתנו מיד הרועים אמר להם משה: 'אותו המצרי שהרגתי הוא הציל אתכם' ולכך אמרו לאביהן איש מצרי, כלומר מי גרם לזה שבא אצלינו איש מצרי שהרג"[[3]](#footnote-3),** וביאר רבי שמואל יפה זצ"ל בפירושו יפה תואר "וטעמו שלא להחזיק טובה לעצמו כי מאת השם נהיה הדבר" (הובא בעץ יוסף), הרי שכונת משה היתה לטובה בל יחזיקו לו טובה ואף על פי כן נתבע על דקויות, דאפשר שהיה לו לדקדק שמא נראה גם כגנאי שאינו יהודי וכיו"ב[[4]](#footnote-4), ולקמן יבואר מספר חסידים החדש שנתבע רק על מדת חסידות.

**ההשפעה המיוחדת של ארץ ישראל כשמכיר מעלתה וחשיבותה**

ותועלת נכבדה למד מזה רבי חיים ליב שמואלביץ זצ"ל (שיחות מוסר דברים תשל"ג מאמר צ [בישן כה]), דאף שלא מצינו על משה שום תביעה[[5]](#footnote-5) בזה, ואולי משום שהיה סכנה בדבר אילו נודע שהוא יהודי, מכל מקום נענש בשתיקה זו שלא נקבר בה, ולא הועילו לו הסיבות והטעמים היות והוא מציאות שמי שאינו מודה בה לא נקבר בה ולא מועיל לזה טעמים, הואיל ואין הארץ רוצה בו. **ומכאן לימוד עבורינו להכיר במעלתה וחשיבותה של הארץ ועל ידי זה נכנס האדם תחת ההשפעה המיוחדת לארץ, וזה פשר הדבר אשר רבים מאיתנו דרים בארץ ישראל ואין מרגישים כראוי העליה וההשפעות הבאות על ידה**  כאמור דיש תנאי בזה להיות מודה בארץ ושייך בה.

**זהירות מלהדמות לגוים במלבושים**

עוד ראיתי לציין לדברי רבי יוחנן לוריא זצ"ל[[6]](#footnote-6) בספרו 'משיבת נפש' בפרשה שהביא המדרש שנענש בעבור שלא מיחה וכתב: תימה הלא משה לא שמע כשאמרה ציפורה לאביה איש מצרי הצילנו, וביאר דבא בלבוש מצרי, ובדיבור מצרי, ומזה ידעה שהוא מצרי, והוסיף: "**ומזה ראוי משה רבינו ע"ה להיות נענש שהלך בלבוש מצרי שלא כדרכי יהודים כי אם בדרך מצרי** (והביא דברי רמב"ם ע"ז ר"פ יא, שלא ידמה היהודי לגוי), ומסיים: "**וראוי לדרוש לדור השפל הלז, שמתכוונין ללבוש במלבושיהם, ובכל עת שמשתנין האומות במלבושיהן אפילו לגריעותא, תיכף יעשו כמוהם והשם יכפר בעדינו כן יהי רצון אמן"** ואם זה היה כבר בדורו לפני כ550 שנים מה נען אבתריה בדורינו, (עוד אציין להמובא שם מעשה נפלא ביותר שהיה עמו בעת שהסתיר ציציותיו מיראת הגוים, הובא בהערה[[7]](#footnote-7)).

**\*\*\***

**דברי הרא"ש שאסור להגיד שהוא גוי גם אם יהרגוהו**

כאן המקום להביא דברי הרא"ש בעבודה זרה (פרק ב סימן ד) המחדש שאסור לאדם להגיד שהוא גוי אפילו באופן שיהרגוהו אם ידעו שהוא יהודי וכמו שמטעים בלשונו: **"דודאי כופר בעיקר הוא! דכיון שרוצין להורגו אם לא יהפוך לדתם, ויהיה עובד כוכבים כמותם, ודאי כשיאמר עובד כוכבים הוא הודה לדתם וקבל עליו אלוה שלהן",** ובקיצור פסקי הרא"ש: "אסור לומר שעובד כוכבים הוא כדי שלא יהרגהו ואם אומר כן כופר בעיקר" והיינו דלולי דברי הרא"ש היה מקום לומר שאין זה בכלל אביזריהו דעבודה זרה הואיל ומעולם לא חושב לקבל עליו שום עבודה זרה ח"ו, שאין פיו ולבו שוין, ובודאי לא סבור לכפור בדת, וכל דבריו מן השפה ולחוץ אחד בפה ואחד בלב, וכעין ששנינו בנדרים כח. דבמילי דעלמא נודרים להרגין וכו', קמ"ל שאינו כן וצריך למסור נפשו אף כדי שלא יקרא גוי, ורק בלשון המשתמעת בשני פנים מותר במקום סכנה.

**אסור ללבוש בגד גוי להעביר המכס, אף בלי אמירה**

הרא"ש חזר על זה גם בשלהי ב"ק לדף קיג. (פ"י סימן יא) אהא דמייתי שם מכלאים פ"ט סוף מ"ב דלא ילבש כלאים אפילו להבריח המכס, כתב: "ואין לפרש[[8]](#footnote-8) שמתוך שהוא לבוש כלאים יהא נראה כנכרי ולא יטלו ממנו מכס, דבהא לא שרי רבי עקיבא דנראה ככופר שהוא יהודי כדי ליפטור מן המכס", הובא בתרומת הדשן ח"א קצז; והוא מתורת רבו של הרא"ש המהר"ם מרוטנבורג כמבואר בהגהות מימוני בהלכות יסודי התורה פרק ה ה"ג אות ה, וכ"כ גם רבינו ירוחם תלמיד הרא"ש (נתיב יט ח"ב) ועוד, והוא חידוש טפי שאף בלי אמירה כלל אסור לשנות בגדיו מלבד האיסור של בחוקתיהם לא תלכו, ומ"מ לא איירי שם בשעת הסכנה.

**רבים טעו בשגגה בגזרת פורטוגל ואמרו שהם גוים**

וכן פסק בשו"ע יו"ד קנז,ב "**אסור לאדם לומר שהוא גוי כדי שלא יהרגוהו**, אבל אם כדי שלא יכירוהו שהוא יהודי משנה מלבושו בשעת הגזרה מותר, כיון שאינו אומר שהוא גוי" וכן פסק הרדב"ז זצ"ל בחלק ד סימן סה [אלף קלז] והוסיף שרבים טעו בדין זה בגזרת פורטוגל וחשבו שרק כשמקבלים עליהם בפועל להיות גוי אסור לא באמירה גרידא, ואינו כן לכך אפילו במקום סכנה יאמר יהודי אני, ויבטח בו יתברך, עכ"ד, ומ"מ בלשון המשתמעת לשני פנים מותר (ועיין מעשה הצלה מופלא בזה בתורת חיים ע"ז יז:).

**מקור לדברי הרא"ש בפרשה ממשה, וסתירה לדעת הרא"ש מספר חסידים**

ומקור לדבר זה מצינו כבר בדברי רבי יהודה החסיד בספר חסידים סימן קיז "**ישראל ששומע שאומר עליו שהוא גוי צריך לומר יהודי אני, מנלן ממשה רבינו עליו השלום** אמר רבש"ע יכנסו עצמותי בארץ הואיל ולא זכיתי ליכנס כמו עצמות יוסף, אמר הקב"ה דמודה בארעיה יקבר בארעיה, יוסף על שאמר כי גנב גונבתי מארץ העברים (בראשית מ,טו), זכו עצמותיו לקבר בארץ, אבל אתה ששתקת כששמעת שאמרו עליך 'איש מצרי הצילנו מיד הרועים' (שמות ב,יט), ולא אמרת איש עברי אנכי, לכן לא יכנסו עצמותיך לארץ", ומ"מ לא מבואר בדבריו דבעינן למסור נפשו על זה, ואדרבה בדבריו שם בסימן תש"ב מתבאר דמותר, דאיירי באשה המתיראת שיאנסוה כתב: "**ואם היא שמעה שפריצי ישראל יפגעו בה, כמו כן מותרת ללבוש מלבוש נכרית, ולומר היא גויה"** (וע"ע שם סימן קצט-ר, רכ רכא, ולהרב יעב"ץ זצ"ל במגדל עוז אוצר הטוב פנה א אותיות מז- נד באבן בוחן, ועקרי הד"ט ט,יט).

ובספר חסידים סימן רכא כתב "שלא יאמרו ישראל אם באים חיילות עליהם, שהם עכו"ם" ועל זה נאמר "ובגוים לא יתחשב"(במדבר כג,ט) ובמפרש שם כתב אפילו במקום היזק וסכנה אסור, אבל אין זה מוכרח, ואדרבה כך יסתור לגבריו בסימן תשב גבי אשה, אלא י"ל שאין סכנת נפש אם לא יגיד שהוא גוי, וכ"כ שפ בפירוש חסד לאברהם.

**משה נענש על מדת חסידות זו שלא אמר יהודי אני**

ובספר חסידים החדש (מכת"י פראמא הובא כל זה בסימן רנח) נוסף שם "ומה שאומר במסכת נדרים (סב:) שיוכל לומר עבדא דנורא אנא, לפי **שבהלכה בנדרים מדבר המשפט והאמת אבל עם הצדיקים חפץ הקב"ה לדקדק עמהם למה לא עשו לפנים משורת הדין** כמעשה דרבי יהשוע בן לוי בירושלמי (תרומות סופ"ח), שאמרו אם לא תתנו אותו יהודי נהרוג אותו ואתכם, ונתנו אותו בידם ואליהו כעס על זה אמר לו רבי יהשוע והלא מתניתין היא?! אמר לו היה לך לעשות מדת חסידות להיות כולם הרוגים ולא למסור נפש אחת מישראל, הרי יש דברים שאע"פ שהמדה כן יש לעשות יותר מלימודו, וכשאמר איש מצרי היה לו לומר עברי אנכי, ולכך זכה אליעזר שאמר (בראשית כד,לד) עבד אברהם אנכי ועוד עבדא דנורא אנא לא שיקרי, ורבי אליעזר אמר (בע"ז טז בסופו) 'נאמן עלי הדיין' (עיין ברית עולם להחיד"א זצ"ל סימן רכ) וכו'. אכן יש להעיר דבנדרים הוא לצורך הרווחה, משא"כ אצל משה יכל לומר שהוא יהודי בלי שום הפסד לכאורה, ובגוף דברי הירושלמי גבי ריב"ל שאמר לו אליהו שהיה לו לעשות לפנים מהדין, תמוה טובא כיצד יכל "להחמיר" על חשבון דמם של רבים שהיו שם, ועיין ט"ז יו"ד קנז,ט; וחזו"א יו"ד סט או סנהדרין כה .

**ראיה לדין הרא"ש מתלמידי רבי יהשוע**

המהרש"ל בים של שלמה ב"ק קיג. (פ"י סימן יט) הביא ראיה לדעת הרא"ש ממדרש רבה פרשת וישלח פסוק ויהי בהקשותה בלדתה (פב,ח) **דשני תלמידי רבי יהשוע שינו עטיפתם בשעת השמד ופגשם סרדיוט אחד (בפשטות הוא גוי מהמלוכה) א"ל אם בניה של תורה אתם תנו נפשכם עליה ואם אין אתם בניה למה אתם נהרגין עליה וענו לו בניה אנו ועליה אנו נהרגים אלא שאין דרכו של אדם לאבד עצמו לדעת, א"ל ג' שאלות אני שואלכם, ואם אין אתם משיבין אני משמד אתכם** וכו' (בילקוט שמעוני ישעיה שצו, שהיה מומר ובזה מובן שם ההמשך שהיה בקי בתורה, ובדברי רבי יהשוע יותר מתלמדיו), ומשמע דלולי שינוי המלבוש לא יגידו שהם גוים וכן הביא הגר"א בביאורו ליו"ד שם (קנז,כ) "אלמא דלא מהני אלא אם לא ישאלום", אכן לכאורה שם הכירם ומה הו"ל יותר לשנות אבל בגונא שלא הכיר יכול לעשות כל טצדקי בשביל לא לאבד עצמו כל עוד שלא חייב לפי גדרי ההלכה לההרג עליה. ובכלל יל"ע אי אמרו לו כן לפום קושטא דמלתא או בבחינת ענה כסיל כאיולתו.

**דין הרא"ש פלוגתא בירושלמי וצ"ע על הפוסקים שהכריעו**

ובאמת הוא פלוגתא בירושלמי אי רשאי להגיד שהוא גוי כדי שלא יהרג, דאהא דתנן במסכת עבודה זרה ריש פרק ב דאשה לא תתיחד עם הגוים מפני שחשודים על העריות, ואיש לא יתיחד כי חשודים על הרציחה, וע"ז תמה הירושלמי וכי אין אשה בכלל החשש דשפיכות דמים? רבי אמי תירץ דהמשנה איירי 'בבריאה' והיינו שהיא חזקה ואין חשש שיתגבר הגוי להורגה משא"כ עריות יש חשש שיפתנה (פני משה, וכן עולה מהתוספות בבלי סוף דף כה), ורבי אבין מתרץ דמתניתין אפילו בתשושה מ"מ אשה יכולה להטמין עצמה **ולומר גויה אני,** ואין איש יכול להטמין עצמו ולומר גוי אני עכ"ל הירושלמי והיינו שהאיש ניכר במילה שלו[[9]](#footnote-9), ובאור זרוע בע"ז סימן קמד (וכן בחלק א בתשובה תשמז) מבאר תירוץ ראשון בבריאה היינו שיכולה לסבול התשמיש, ולכך אין הורגים אותה, וזה תואם לבבלי כו: דאשה כלי זינה עמה וכדעת רש"י שם, וכתב שם שהנחלקו התירוצים בדין זה ולתירוץ ב' (דעת רבי אבין) מותרת לומר גויה אני, הביאו התרומת הדשן ח"א סימן קצז בסופו, והרא"ש מפרש בירושלמי דשייך שתאמר שהיא גויה, באיסור, וכבר כתב הגר"א שזה דוחק וכתב שנחלקו בדין זה בירושלמי ומציין לתרומת הדשן, ויש לעיין מהיכא פסיקא להו להפוסקים כהרא"ש בזה.

ובסנהדרין פרק ז משנה ו דף ס: תנן האומר אלי אתה חייב ופרש"י בדיבורא בעלמא, ושם בגמרא סא. לסלקא דעתא בדעת רבי יהודה בדיבורא בעלמא לאו כלום הוא והדר ביה מההיא ולכו"ע מילתא היא מ",מ י"ל דוקא בקיבל על עצמו עבודה זרה ממש, לא באומר שהוא גוי

ומצינו להרמב"ם באגרת השמד המכונה 'מאמר קידוש השם' ד"ה והמין הרביעי. שכל השמדות שהיה בזמן חז"ל היו מצוים לעבור על המצות והיה בהם מעשה שלא יעסקו בתורה ולא ימולו וכו', ומבאר שם שהאומר דיבור אשר לא כדת רק להנצל מהמלך ולהפיס דעתו בדיבור מהדיבורים אינו עברה ומ"מ מי שיהרג כדי שלא יודה בשליחות אותו האיש יעשה הישר והטוב ויקבל שכר מהשי"ת ומעלתו מעלה גדולה שמסר עצמו לקדושת השם ומ"מ "מי שבא לשאול אותנו אם יהרג או יודה, אומרים לו שיודה ולא יהרג וכו' ולא יראה מדברי רז"ל שאמרו יהרג ואל יעבור ואל יאמר דבר אחד שאין בו מעשה אבל יהרג כאשר יחייבוהו לעשות מעשה או על דבר שהוא מוזהר עליו" עכ"ד אע"פ שהתרגום מגומגם ואין לשונו מבוררת מ"מ הכונה ברורה דכל שכן בגונא דהרא"ש מותר להגיד אני גוי הואיל וכונתו לשמים לכאורה.

)וגמרא דעבודה זרה סוף דף טז מסופר שתפסו את רבי אליעזר הגדול למינות [שכופוהו לעבוד ע"ז רש"י, ועיין להנצי"ב זצ"ל במרומי שדה, ודקדוקי סופרים]. העלוהו לגרדום להורגו א"ל ההגמון זקן שכמותך יעסוק בדברים בטלים הללו? [על התורה קאמר. ראב"ד, ועוד] ענה לו רבי אליעזר 'נאמן עלי הדיין'! וסבר ההגמון שעליו הוא אומר, ור"א התכון לאבינו שבשמים שהצדיק עליו הדין, ולכן אמר לו ההגמון שנשבע הואיל והאמנתני עליך פטור אתה , ונכנסו תלמדיו לנחמו ולא קיבל תנחומין עד שר"ע שאל לו שמא מינות בא לידך ונהנת ועליו נתפסת וכן נזכר ר"א שנהנה מדרשא של מין אחד שמותר לעשות מאתנן בית הכסא לכהן גדול. רש"י (הובא בעין יעקב) מפרש שרבי אליעזר הצטער שלא ידע באיזה חטא נתפס למינות, וכן מתבאר בהמשך הסוגיא שר"ע האיר עיני רבו רבי אליעזר על מה בא לו, וכן הוא להדיא בתוספתא בחולין ב{ד},ו 'היה מצטער שנתפס על דברי מינות' וכ"ה במדרש רבה קהלת א,ג על הפסוק כל הדברים יגעים,{וכמדומני כ"כ רשב"א א,פד} לעומת זאת מספר חסידין {החדש הנזכר נראה} נראה שמבאר שרבי אליעזר הצטער שעל ידי זה ניצול שחשבו שהוא מודה שאין התורה אמת שז"ל ס"ח סימן רכ שאחד הלך בין הגוים ולבש בגדי כהניהם להדמות להם בל יזיקוהו, ודריש לה בס"ח לגנאי ומסיים "שהרי ר"א אמר נאמן עלי הדיין ונצטער שעל כן ניצול", וכבר העיר בזה החיד"א זצ"ל בברית עולם שם מרש"י שבע"י והמשך הסוגיא דלא משמע כן, והרה"ג הבי רי"צ הלוי בלייווייס זצ"ל בביאור 'חסד לאברהם' העיר ממדרש קהלת הנזכר דמבואר כרש"י. ומ"מ מה שדורש שם לגנאי, היינו זה שלבש כבגדי כהניהם, שלא היה לצורך שיכל להדמות לגוי ע"י לבוש גוי רגיל וזה הותר לו במקום סכנה וכמו שכתב הכי המפרש הקדמון ומהר"א פאפו זצ"ל בספרו 'יעלזו חסידים').

1. באמת הגאון רבי יששכר בער כ"ץ המכונה רבי בערמן אשכנזי זצ"ל (נפטר שנת ש"נ בערך) בפירושו 'מתנות כהונה' במדרש רבה שם כתב: ומסתמא גם בפניו היו מחזיקים אותו באיש מצרי, והיה לו לומר עברי אנכי ולא מצרי עכ"ל, אכן למה שיתבאר לקמן בכמה גווני מקמאי וחז"ל בזה יראה שאין צרך לדחוק הכי. [↑](#footnote-ref-1)
2. משמע כאן שבארמון המלוכה לבש כיהודי, ולכן התחפש למצרי, כדי שלא יכירו אותו, והנצי"ב זצ"ל בהעמק דבר בפסוק זה, כתב דמכאן למדו חז"ל דכל ישראל לא שינו לבושם ולשונם, ורק משה שהתגדל בארמון המלוכה שינה, אכן להאמור כאן אף הוא לא שינה אלא באקראי כהשתדלות שינצל מחרב פרעה. [↑](#footnote-ref-2)
3. וכ"ה בשמות רבה א,לב, ובדומה לזה אמר רבי חייא בזוהר הקדוש בפרשה דף יד. שנצנצה בהם רוח הקודש ואמרו ולא ידעו מה אמרו, והביא משל לאדם במדבר שלא אכל בשר כמה ימים עד שרדף דוב אחרי שה אחד וברח עד שהגיע השה לידי האיש במדבר החזיקו בו שחטו ואכלו עכ"ד, הביאו רבי יצחק מולאז'ין זצ"ל בספרו פה קדוש (דף קכח)**.**

   **כח הכרת הטוב אף שלא נתכון לטובתו**

   יש לציין לדברי רבי חיים ליב שמואלביץ זצ"ל בשיחות מוסר בהעלותך תשל"ב מאמר עג [בישן לב] שלמד מזה עד היכן מגיע חיוב הכרת הטוב, שצריך להכיר טובה לערוד שנשכו, וכן בנות יתרו למצרי הרשע שהרגו משה וגרם להצלתן, הרי שהנהנה מחברו ומקבל טובה מחבירו אף שלא נתכון כלל לטובתו, ואפילו נסתבב הדבר בעקיפין, הרי זה חייב להכיר טובה למי שסיבב וגרם לו טובה עכ"ד והאריך בזה והביא גדולה מזו גבי עוג מלך הבשן מהמדרש המובא בתוספות נדה סא. ד"ה זה.

   ובאמת בגוף הדבר שאמר לתינוק 'לא אני הצלתיך' וכו' וכן בנמשל, צריך ביאור כיון דודאי עיקר ההצלה והטרחה הוא של המציל עצמו, ורק הערוד גלגל הדבר שיזדמן לו להציל, אבל ודאי עיקר החזקת הטובה לו, וצע"ק. [↑](#footnote-ref-3)
4. אחרי זה מצאתי כמו שנתבאר בדברי הגאון רבי שלמה אהרן ורטימר זצ"ל בספרו לשון חסידים על ספר חסידים סימן קיז. ויצויין גם לדברי רבי חיים פלאג'י זצ"ל בספרו 'זכירה לחיים' על המדרש תנחומא (שמות יא הנזכר) שכתב להפך בזכות משה לפי מה שכתב ה'מגלה עמוקות' שמשה גלה כרוצח למדין, כדין ערי מקלט, וקיים באמרו שהוא איש מצרי, מצות 'וזה דבר הרוצח' שאמר רוצח אני, ולכך לא יחשב לו כעון כששתק כשאמרו לו איש מצרי, דזה כאומרים לו רוצח. [↑](#footnote-ref-4)
5. נראה כונתו שלא היה ציוי או מצוה לפרסם שאינו מצרי. [↑](#footnote-ref-5)
6. חי בסוף תקופת הראשונים, ובסוף חיי בעל ה'תרומת הדשן'. ונפטר בערך בשנת רע"ד. ספרו נדפס לאחרונה מכת"י ע"י מכון ירושלים. [↑](#footnote-ref-6)
7. זה לשונו: ובדידי הוה עובדא שעמדתי לפני עצת ההגמון בשטרוספורק והיינו מצווים לסמן בבגדינו בצבע געל, כמנהג ביש מקומות באשכנז, ובא כומר אחד ואמר לי: יהודי מה זה הסימן שיש לך בבגדיך בצבע געל, לאיזה עניין מורה. אמרתי לו: איני יודע, מאי איעבד הורמנא דמלכא הוא, ואם אמר לי לשאת משא משקל גדול הייתי צריך לעשות, ואמת הילכתא בלא טעם שאתם גוזרים עלינו כיוצא בזה.

   השיב לי ואמר: אם אינך יודע אגיד לך, משפט אמת וחוקי צדק הגיעך מאת האדון ההגמון כי [הוא] מאת אדון כל הארץ שבחר אתכם מכל האומות ולשון ואמר ואבדיל אתכם מן העמים להיות לי. ואין המצות בכל עת להורות היכר והבדל כי אין אתם מתעסקים בכל עת במצוות, על זה שם לכם אות בנסתר ובנגלה. המילה ניכרת כשהוא ערום, הציצית ניכר כשהוא לבוש, הבית ניכר במזוזה. ובכל אלו ההבדלות יש לכם כבוד שמורה הוראה נכבדת, שאם יאמר לך אדם מה זה הציון בציצית, תשיב לו: אדון כל ציווני, ובטעם נכבד לזכור בו המצות. ומאז אתם באים לשקר ומתביישים מאותו סימן, ולא עוד אלא תכוונו לילך במלבושי האומות גזר עליכם אלקיכם להיות מסומן בסימני גנאי שאין בו טעם וסברא כ"א כמו שמסמנים השוטים במלבושיהם שיוודע לכל כי סכל הוא עד כאן דבריו.

   ומאת הש"י שהיה לי ארבע כנפות תחת מלבושי והראיתיו, אמר: בזה לא אתפייס, היה לך ללובשו על כל הבגדים מבחוץ כדי שיהי' ניכר לכל. אמרתי לו אם לא שמעתי ממך שאתה יודע לא הייתי משיב לך, ועל זולתך נאמר אל תען כסיל באיולתו, ועליך נאמר ענה כסיל כאולתו. הלא ידוע לך שאמר דוד ע"ה כי גרשוני היום מהסתפח בנחלת ה' לאמר לך עבוד אלקים אחרים. וזהו פירושו**, כשאנחנו שרויים בין האומות אין אנו יכולים לקיים מצות בוראינו על הכוונה שלימה.**

   ומה שאנחנו בו במצות ציצית אמת כדבריך שנאמר וזכרתם את כל מצות ובמה נזכור את כל המצות במצות ציצית, הגיענו הקבלה בח' חוטין וה' קשרין הרי י"ג וציצית בגמט' ת"ר, הרי תרי"ג מצות נרמזים בציצית, ובה אנו נזכרים כל המצות תמיד. ומאז אם יחסר ציצית אחד או אפילו חוט אחד הרי האות מזוייף וחסר, ובנפשינו הוא לזייף סימנו של הקדוש ברוך הוא. ומזה צריכין אנחנו כל יום לבדוק הציצית אם שלימים. וכן עוד היום בנוהג כל מי שיש לו שר ונושא סימנו שלא כהוגן הרי הוא מזוייף ובנפשו הוא אם יודע למלכות.

   ומאז אנחנו שרויים ביניכם ונבזים בעיניכם וצריכין אנחנו ללבוש הציצית בד' כנפות שתים לפניה ושתים לאחריו, בכל יום ובכל **עת ימצאו ביניכם יחטפו הציצית אחד מאחריו,** ויהיה האות פגום ויצא שכרו בהפסדו. ולזה אנחנו צריכין לישא בהסתר שלכל הפחות יהי' לנוי לאות בבתינו ובבית המדרש ובבית הכנסת, וזקינים ואנשי מעשה שאין צריכין להתערב בההמון בכל זמן מתכסין בציצית בגלוי. עד כאן דברינו ונתפייס ונתפייסו כל השומעים. [↑](#footnote-ref-7)
8. כן מפרש הראב"ן בב"ק קיג. וכן רבינו מנחם המאירי זצ"ל שם, וכן הביא הרע"ב בכלאים בפירוש ראשון בשם מקצת מרבותיו, והרב יעב"ץ זצ"ל בלחם שמים משיג על זה כעין טענת הרא"ש והביא מהמדרש מתלמידי רבי יהשוע, הובא לקמן בפנים. דבריו הובאו "בתוספות אנשי שֵם' בכלאים שם. [↑](#footnote-ref-8)
9. תוס' ר' אלחנן פירוש א' ואור זרוע ע"ז סימן קמד, רדב"ז סימן אלף קכג בח"ד צב, ופלפולא חריפתא על הרא"ש סימן ד. ופני משה מפרש שניכר בפאת הראש והזקן, ועיין מהרי"ל בתשובה ... כעיין זה. ומ"מ תירוץ א' לפירוש זה תמוה דידוע דכח איש גדול משל אשה, ועיין נדה מה:. [↑](#footnote-ref-9)